夏蘭特大戰又隱形 踢足全場得1次射門
2024年04月10日 10:02
東網電視
更多新聞短片
艾寧夏蘭特(左)今仗被魯迪格(右)凍結。(Getty Images)
歐聯8強首回合,皇馬同曼城合演入球騷打和3比3,但「藍月亮」射手艾寧夏蘭特卻斯人獨憔悴,即使踢足全場,但只有1次射門,再次喺大戰隱形,被質疑難堂大雅之堂,未夠班同兩大新生代球星祖迪比寧咸、基利安麥巴比爭奪金球獎、世界足球先生等頂級個人殊榮。
艾寧夏蘭特今場數據差得可憐,踢足90分鐘只有1次射門、20次觸球、6次準確傳球,最離譜有7次失去控球權,8次同對手對抗,亦只有4次成功。反觀曼城後衞加華度爾都有51次觸球,並入1球,令身為首席射手嘅夏蘭特更加尷尬。
事實上,呢位挪威國腳每逢大戰「失蹤」,一直為人詬病,包括上屆歐聯4強在內,3次對皇馬都食白果,決賽對國際米蘭,亦踢到無影,今季英超鬥爭標勁敵阿仙奴及利物浦,4戰只入1球,艾寧夏蘭特現時排英超射手榜榜首「水份」甚重。
艾寧夏蘭特、祖迪比寧咸、基利安麥巴比被譽「後美C時代」,最有力成為新世代球王嘅人選,但相比起比寧咸、麥巴比往往能夠憑一已之力改變球賽,夏蘭特相形見絀,難以成為球壇新一哥。